Elkezdődött

„Csodaként éljük meg” – mondta Kiszely Ágnes, a Ciróka Bábszínház igazgatója arról, hogy négy év után ismét, immár 15. alkalommal elkezdődhetett a Magyarországi Bábszínházak Találkozója. És ez, a vágyott együttlét öröme tökéletesen látható az ittlevők érkezők arcán is. A Kovács Géza ötletére indult esemény története harminc évvel ezelőttre nyúlik vissza, amikor három nap alatt hét társulat tíz előadását láthatták a résztvevők. Ezzel szemben 2022-ben öt napba 38 előadás fér bele utcán, téren, színházteremben, az intézményvezetőknek pedig bónuszként egy közgyűlésekkel és kultúrpolitikai találkozókkal teli nap is jár.

Az eredeti cél, hogy létrejöjjön egy szakmai fórum, ahol a résztvevők – idén már több, mint négyszázan (nagyra nőtt a szakma!) – egymás előadásait megnézhetik és megvitathatják, azóta is változatlan. Az alapkoncepció az évtizedek alatt jöttek változtatásai javaslatok ellenére – legyen verseny, legyen válogatás – a gránitnál is erősebb szilárdságú. Itt a hangsúly továbbra is a szakmai párbeszéden maradt. És ezen minden alkalommal meglepődnek a kívülről idecsöppenők.

Kiszely Ágnest politikusok követték a Ciróka nagyszínpadán élőben és levélben, az ő fellépésük itt csupán intermezzo.

A fesztivált az Anima nyitotta, a Színház- és Filmművészeti Egyetem végzős bábszínész hallgatóinak vizsgából lett előadása, amelyet Ellinger Edina osztályfőnök-rendező úgy jellemzett: ez az osztály bábos ars poeticája.

„Amikor megmozdítunk egy bábfigurát, azt mondjuk lelket adunk annak, animáljuk. A bábozás energia az élettelen és az élő között. Ezt az intim és izgalmas kapcsolatot feszegeti az Anima című előadás.” (Részlet az ajánlóból.)

Kevés alkotó örül annak, ha alkotását ellentmondásosan ítélik meg. A jegesmedvék etetése tilos! csapata viszont kifejezetten örült a hatás- és tetszésmérő skála egészen eltérő értékeinek.

„Hogyan viszonyul egymáshoz ember és állat? Hogyan viszonyul az ember a természethez? Hogyan viszonyul a többségi társadalom a kisebbséghez? Hogyan viszonyul egy bajba jutott lény ahhoz, akinek módjában állna segíteni neki? És akinek módjában állna, segít neki?” (Részlet az ajánlóból.)

A fekete kakast Mikszáth Kálmán 1899-es novellájából készítette Fabók Mariann, aki a rá oly jellemző módon mesélte-játszotta a történetet és vonta be közönségét a játékba. Az esti szakmai beszélgetésről fun fact: ő maga nem tudta megmondani, hány figurát keltett életre Palya Gábor maszkjai által, egy kedves néző azonban kisegítette.

„Őrültség-e önpusztító módon akár teljes magunkat is odaadnunk, ha a másiknak szüksége van rá? Mikszáth az esendő emberi lelket mélyen ismerő játékmester módjára, szenvedélyes szeretettel köti össze hőseit. A helyzeteket pedig úgy alakítja, hogy e mélyben sűrűsödő »szeretet-erő« a legkülönbözőbb emberi megnyilvánulásokban törhessen, elemi erővel felszínre.” (Részlet az ajánlóból.)

A napot záró előadás, A kisgömböc műfaja szerint: „Vásári bohóctréfa egyik legismertebb népmesénk alapján, gyerekek és szüleik okulására és szórakozására egyaránt.” Hogy a gyerekek okulására mennyire szolgál az ijedségre-sietségre egy sört életvezetési útmutató, nem taglalnánk, az alkoholt már legálisan fogyasztható közönség azonban kimaxolhatta az élvezeteket Bohus, a spirituális böllér, azaz Czéh Dániel és alkotótársai ismeretterjesztő, szórakoztató és közéleti tartalmainak köszönhetően.

Az esti szakmai beszélgetések helyszíne ezúttal az Ifjúsági otthon, formája pedig kísérleti jelleggel a world café. Nagyon leegyszerűsítve ez annyit jelent, hogy van több asztal, mindegyiknél más-más témáról lehet beszélgetni egy moderátor vezetésével. A szabály: mindenkinek egy perce van egy megszólalásra, aztán át kell adni a szót, negyedóránként pedig asztalt és témát lehet váltani. Az új körök kezdetén a moderátor összefoglalja, addig miről szólt a beszélgetés, és tovább lehet boncolgatni az egyes kérdésköröket. Egy óra elteltével a moderátorok nyilvánosan összefoglalják az asztaluknál elhangzottak eszenciáját, majd egy kritikus\* moderátorral (\*szakmája szerint kritikus) folytatódik az immár plenáris beszélgetés.

Az asztalokra „kitett” témák értelemszerűen a nap előadásaihoz kapcsolódtak. Esett szó a felnőttelőadások közéleti reflexiójáról, az improvizációról, a közönség szerepéről a dramaturgia szempontjából, az előadói személyiség és a játszott karakter határairól, az esztétika és a funkció kérdéseiről. Sok szempont felvetődött, aztán pedig teljessé nyílt a kör, és bárki hozzászólhatott. Termékeny vita alakult ki ebben az etapban is, pedig már elütötte az óra a tizenegyet. De még nem volt ma, mire eljutottunk a napzáró útravalókig, melyek szerint 1. a báb az, aki a kő-papír-ollóban ollót nem tud mutatni (bár ez az Animában már a nap elején elhangzott, de nem árt az ismétlés), 2. a jó színházhoz nem kell megoldókulcs.